
Prolog

Estimert beliggenhet: Et sted på nordøstsiden av Storbritannia 25. mars 1849

Marco Calderón-Barras hadde vært ute i hardt vær før, men aldri hadde han sett noe som lignet på dette. Bølgene var flere meter høye og fikk alle om bord til å holde pusten og be til Gud hver gang skipet stupte ned i en dyp bølgedal. Vinden hadde fått dem kraftig ut av kurs. Den sikre omveien rundt England for å slippe sjørøvere i den engelske kanal hadde blitt fatal. Kapteinen på Vigo visste ikke lenger hvor de var, men han trodde det måtte være i helvetes forgård.

Selv om alle seil var revet og fullriggeren var over hundre og tretti fot lang, ble den kastet omkring av de mektige naturkreftene. Det verste var likevel lyden. Det var som om fanden selv var ute og brølte, tenkte Marco mens han krøp mot broen. Han måtte klamre seg fast, og hver gang skipet krenget, ble han kastet mot dekksiden og fryktet at han ville bli skylt over bord. I øyekroken så han lømlene (som mer eller mindre hadde blitt tvunget til å være med som skipsgutter) lade kanonene. Øyeblikket etter lød et drønn, og lyden fikk ham til å grøsse. Kula traff fjell. Og dette fjellet var rett i nærheten. Det var bare et tidsspørsmål før skipet ville treffe fjellet, like brutalt som kanonkula hadde gjort. Han skrek mot styrmannen, som sto med ryggen til inne i styrhuset, eller det som var igjen av det. Vinduene var knust, og trykket fra vinden hadde fått taket til å forsvinne. «Legg om kursen! 180 grader styrbord!»

Men ordene forsvant i vinden.

Marco ga seg ikke, men krøp videre samtidig som løse gjenstander suste rundt ham. Til og med kvinnenes hyl fra salongen ble overdøvet av monsteret som herjet utenfor. Han ble plutselig glad for at han ennå ikke hadde funnet seg en kone, selv om han var blitt over tretti år gammel. Han syntes synd på offiserene som ikke klarte å trøste sine kjære, som lå tvekroket og ba for sitt liv på dørken i et skip som skulle ta dem til en ny framtid i et fremmed land.

Han tok seg møysommelig fram til roret mens naturkreftene raste. Alt lå strødd utover dørken. Sjøkart, fjærpenner, suppeskåler og krittpiper. «Hardt styrbord!» skrek Marco, og endelig hørte styrmannen hva han sa. Men det var for sent. En annen lyd trengte gjennom alt rabalderet. Lyden av brenninger.

De to så på hverandre, og begge visste hva som kom. Marco bøyde seg ned og plukket mekanisk opp sekstanten og stakk den innenfor jakken. Loggboken lå allerede på innerlomma.

Han stilte seg opp for å møte sin skjebne. Utenfor så han bare et frådende mørke. Men så … Var det ikke en liten lanterne som skinte der inne? Han visste ikke hva som skremte ham mest. Skinnet fra et pikeansikt eller de glatte veggene til klippen framfor dem. Han ba en stille bønn, og i neste øyeblikk ble alt ble svart.

